হাড়গিলা
হাড়গিলা (বৈজ্ঞানিক নাম: Leptoptilos dubius), হাড়গিলে বা বড় মদনটাক হল সিকোনিডাই (Ciconiidae) গোত্র বা পরিবারের অন্তর্গত লেপ্টোপ্টাইলোস (Leptoptilos) গণের অন্তর্গত এক প্রজাতির বৃহদাকৃতির সর্বভূক পাখি। মৃত জন্তুর হাড় পর্যন্ত এরা হজম করতে পারে। পাখিটি বাংলাদেশ, ভারত ছাড়াও দক্ষিণ ও দক্ষিণ-পূর্ব এশিয়ার গুটিকয়েক দেশে দেখা যায়। সারা পৃথিবীতে মাত্র ৩৯ হাজার ৩০০ বর্গ কিলোমিটার জুড়ে এদের আবাস। বিগত কয়েক দশক ধরে এদের সংখ্যা আশঙ্কাজনক হারে কমে যাচ্ছে। সেকারণে আই. ইউ. সি. এন. এই প্রজাতিটিকে Endangered বা বিপন্ন বলে ঘোষণা করেছে। বাংলাদেশের বন্যপ্রাণী আইনে এ প্রজাতিটি সংরক্ষিত। সারা পৃথিবীতে প্রাপ্তবয়স্ক হাড়গিলার সংখ্যা মাত্র ৮০০ থেকে ১২০০টি। হাড়গিলা একপ্রজাতিক, অর্থাৎ এর কোন উপপ্রজাতি নেই। ম্যারাবু মদনটাকের (L. crumeniferus) সাথে মিলে এরা একটি মহাপ্রজাতির সৃষ্টি করেছে।